钦定古今图书集成/明伦汇编/官常典/第549卷 > 李毅
## 钦定古今图书集成/明伦汇编/官常典/第549卷 > 李毅

按《后贤志》，毅字允刚，广汉郪人也。祖父朝，字伟，南州
别驾从事。父旦，字钦宗，光禄郎中主事。毅少散达，不
治素检，年二十馀，乃诣郡文学受业，通《诗》《礼》训诂，为
学主事。太守弘农王濬临学讲试，问祭酒姬艳曰：“学
中可有成进几百人？”艳对曰：“可有百人。”濬怒曰：“童冠
八百而成者百人，教少何为？”毅对曰：“如艳之言，明府
之教，盛于孔氏，不为少也。”濬奇之，命为主簿。濬常梦
得三口刀，人以禾益之，手持不得。以问郡丞与掾史，
莫能知。毅对曰：“吉祥也。三刀者，州字，而益之禾，持不
得，禾傍失者‘秩’字。明府秩当至益州。”濬笑曰：“如卿言，
当相以为秀才。”张弘杀益州刺史皇甫晏，诬表晏反。
毅白濬曰：“皇甫侯起自诸生，位极方州，反当何求？且
广汉与成都密迩，而统梁州者，矜益州之领，须防在
今日也。益州有祸，乃此郡之忧。加张弘小竖，众所不
与，宜时赴讨。”濬欲先上后行，毅曰：“大夫出疆，苟利社
稷，专之为贤，何况杀主！贼急，当不拘常宜。”濬从之，发
兵与牙门满泰等共讨弘，斩之。诏书迁濬益刺史。毅
复为州主簿、别驾，举秀才。及濬伐吴，与何攀并为参
军。吴平，封关内侯，除陇西护军，以疾去官，徙繁令，迁
云南太守。濬临薨上表。后武帝思濬勋，问毅所在，徙
犍为使持节、南夷校尉。久之，犍为民毛诜、李叡与朱
提民李猛共逐太守杜俊、雍约以叛，众数万。毅讨破
之，斩诜、猛首。叡走依五荼夷，亦叛。晋朝复置宁州，以
毅为刺史，加龙骧将军，封成都内侯。夷遂大反，破没
郡县，攻围州城。中原乱而李雄寇蜀，救援不至，疾病
薨于穷城。怀帝嘉其忠节，追赠少府，谥曰威侯。毅性
通博，居情雅厚，赈恤寒贫，笃于故旧，人咸爱归之，但
谈论德量犹少。从弟苾，字叔平，修身砥砺名行，数谏
毅宜自矜严，毅笑应之曰：“吾小来不治名素，终杖旄
节，故可至九卿。清俭履道，卒不失成都令也。”时毅始
受南夷，而苾历城令果作成都，迁犍为太守，位官不
及毅。毅子钊，世秉儒学，有格望，以父任为谒者，除寿
林侯相，不就。为尚书外兵郎，自表赴难，至牂，牁夷断
道，不得进，经年以宁。州城中无谷，父疾病，未知吉凶，
不食谷，惟茹草。迄至奔丧，官至朱提越嶲太守、西夷
校尉。毅女秀，适汉嘉太守、新都王载，有才智。父亡后，
州文武推领州三年，二州当太清中，位至方州节将
者，寿良、何攀及毅。永嘉中，巴张奕希祖为荆州刺史，
南蛮长水校尉。蜀郡张峻绍茂为监南中八部事、西
夷校尉，持节事。